དིར་ཕྱིའི་ཕྱག་རྒྱའི་ཐབས་དང་ནང་
གི་གཏུམ་མོ་སོགས་སྒོམ་པའི་སྟོབས་ཀྱིས་ཁམས་འཕོ་མེད་འཆིང་ཞིང་དབུ་
མར་རྟགས་བཅུ་རྫོགས་ནས་སྐུ་མ་ཤར་བའི་མགོ་ནས་རྗེས་དྲན་འདི་སྒོམ་པ་
ཡིན་ལ་འདི་ལ་མན་ངག་ལྷག་པོ་སྣོན་རྒྱུ་མེད་དོ། །མཆོག་ཏུ་མི་འགྱུར་བདེ་ཆེན་
ཡེ་ཤེས་དེ་ཡུལ་སྟོང་ཉིད་ལ་སྦྱར་ཞིང་ངེས་ངོ་ལ་གཉིས་སྣང་ནུབ་པ་དང་འོད་
གསལ་གྱི་སྣང་བ་དབུ་མར་རྟེན་བརྟེན་པ་ཡོངས་སུ་རྫོགས་པ་འཆར་ནུབ་པ་ཞིག་
ཏུ་བསྒོམ་པ་ཡིན་ལ་འདི་ཡང་སྣང་ངོ་ལ་གཉིས་སྣང་མ་ནུབ་པས་རང་གི་ལུས་
འདི་ལྷར་སྐུར་མི་འཆར་ལ། སྔར་ང་རྒྱལ་བརྟན་པའི་རྩིས་ལྡན་དེ་ཡིན་ནོ། །
འདིའི་སྐབས་སྣང་ངོའི་གཉིས་སྣང་དང་ངེས་ངོའི་གཉིས་སྣང་ཟེར་བ་ངེས་ངོ་ལ་
ཡུལ་སྟོང་ཉིད་དང་གཉིས་སྣང་ནུབ་ཡོད་པ་ལྟ་བུ་ཞིག་ཤར་ཡང་གཉིས་སྣང་ཕྲ་མོ་
ནུབ་པའི་རྟགས་རྗེས་ལ་འཕགས་པའི་ཡོན་ཏན་གཅིག་ཀྱང་མེད་ན་ངེས་ངོའི་ཞེས་
དང༌། རྗེས་ཐོབ་ན་འཕགས་པའི་ཡོན་ཏན་ཇི་ལྟ་བ་བཞིན་འབྱུང་ནུས་དུས་སྣང་
ངོའི་གཉིས་སྣང་ཕྲ་མོ་ནུབ་པའི་རྟགས་ལས་ཤེས་པར་བྱའོ། །འདིའི་ལུགས་ཀྱིས་
ཉོན་ཤེས་ཀྱི་སྒྲིབ་པ་གཉིས་པོ་སྤོང་ཚུལ་མཚན་ཉིད་ཐེག་པ་བཞིན་ནོ། །དེས་ན་
296

དཔལ་གསང་བ་འདུས་པའི་རྫོགས་རིམ་རིམ་པ་ལྔ་པའི་སྙན་བརྒྱུད་ཀླུ་སྒྲུབ་ཞལ་ལུང༌།
ཏིང་ངེ་འཛིན་བསྒོམས་པས་སྟོང་ཉིད་ལ་སྣང་ངོའི་གཉིས་སྣང་ནུབ་ནས་སྟོང་ཉིད་
མངོན་སུམ་ལན་གཅིག་རྟོགས་པའི་མཐུས། ད་ནི་རང་ཉིད་ལྷ་སྐུར་ཤར་ནས་ལྷ་
སྐུའི་བྱ་བ་སྙོམས་འཇུག་དང་གཙོ་འཁོར་ཆོས་བགྲོ་བར་ནུས་པ་འཕགས་པ་དང་པོ་
འདི་ཟག་མེད་ཀྱི་ལམ་ཉི་ཁྲི་ཆིག་སྟོང་དྲུག་བརྒྱ་སྐྱེས། ཟག་བཅས་ཀྱི་ཁམས་དེ་
སྙེད་ཟད་པ་དེ་སྤང་བྱའི་སྒོ་ནས་གཉེན་པོའི་དབྱེ་བ་ཡིན་པས་དེ་ལྟར་ས་གཉིས་
པ་སོགས་ནས་ཟབ་རྒྱས་ཀྱི་ལམ་གཉིས་སུ་མེད་པ་དེའི་སྒོ་ནས་ཁམས་འཕོ་མེད་
དུ་བཅིངས་པས་རླུང་འཕོ་བ་བཅུ་གཉིས་པོ་རིམ་གྱིས་འགགས་པ་ནས་ཟག་མེད་
ཀྱི་ལམ་ཉི་ཁྲི་ཆིག་སྟོང་དྲུག་བརྒྱའི་སྐྱེ་རིམ་བཞིན་སྤང་བྱ་ཡང་དེ་སྙེད་རེ་ཟད་
ནས་རིམ་གྱིས་ཁམས་རྡོ་རྗེའི་རྩེར་འཕོ་མེད་དུ་འཆིང་བས་དེ་ལ་ཡེ་ཤེས་ཀྱི་ཁམས་
བརྟེན་ནས་སྤང་བྱའི་ཁམས་རྣམས་ཟད་པས་དེ་ཟད་པས་འདི་བསྐྱེད་པའི་ཤ་རུས་
སོགས་ཀྱི་ཁམས་རྣམས་ཀྱང་རིམ་གྱིས་ཟད་ནས་མི་སློབ་མཆོག་ཏུ་མི་འགྱུར་བའི་
བདེ་ཆེན་དང་འོད་གསལ་གྱི་ལྷ་སྐུ་རླུང་སེམས་ཁམས་སྒྲིབ་བྲལ་གྱི་ཨེ་ཝཾ་དཔལ་
དུས་ཀྱི་འཁོར་ལོའི་གོ་འཕང་འགྲུབ་པ་ནི་འབྲས་བུའོ། ། ༈ ཀུན་ཏུ་
བཟང་པོ་ལ་ཕྱག་འཚལ་ལོ། །འདིར་བསྐྱེད་པ་མ་ཧཱ་ཡོ་ག་ནི། དཔལ་གསང་བ་
འདུས་པ་སོགས་ལས་ལྟ་བས་ཁྱད་པར་འཕགས་ཏེ། ཤེས་འཇུག་སོགས། རྒྱུ་
ཤེས་པའི་མཚན་ཉིད་ལྟ་བ་དང་རྐྱེན་འཇུག་པའི་མཚན་ཉིད་ཕུན་སུམ་ཚོགས་པ་
ལྔ་ཚན་གསུམ་གྱིས་འབྱོར་བའི་གཟུངས་སྒོམ་པ་དང་། བོགས་འཇུག་པ་སྤྱོད་
པས་བོགས་དབྱུང་ནས་འབྲས་བུ་རྒྱལ་བའི་ཆོས་གཟུགས་གཉིས་པོའི་རྒྱུ་དང་
རྐྱེན་ནི་ཐུགས་དང་ཡེ་ཤེས་ཀྱི་ལྷ་བསམ་ཡས་སྒྱུ་འཕྲུལ་དྲྭ་བའི་ཚུལ་དུ་འཆར་
བའི་བར་དུ་བསླབ་པའི་མཐོང་ལམ་རྒྱལ་བའི་གདུང་སོབ་རིགས་འཛིན་པ་རིག་
297

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
འཛིན་ཡིན་ལ། དང་པོ་ལྟ་བ་ལ་དོན་དམ་པའི་ལྟ་བ་དང་ཀུན་རྫོབ་ཀྱི་ལྟ་བ་
གཉིས་ལས་སྔ་མ་ནི་ཤེར་ཕྱིན་གྱི་མདོ་སོགས་དང་འདིར་བསྡུས་ཏེ་སྟོན་ལ། དེ་
ཡང་དོན་དམ་པ་ལ་དྲི་མ་གཤིས་སུ་ཞུགས་མ་མྱོང་བ་ཙམ་གྱིས་དག་པར་སྒྲུབ་
ཀྱང་སྐུ་དང་ཡེ་ཤེས་སུ་དག་པར་མི་བཞེད། དེས་ན་འདིར་ཕྱི་མ་གཏན་ལ་འབེབ་
སྟེ་དེ་ལ་རྒྱུ་གཅིག་པ་དང་སོགས་བཞིའི་གྲུབ་དོན་ཐམས་ཅད་མངོན་རྫོགས་
རྒྱལ་པོར་གཏན་ལ་ཕབ་པ་ཡིན་ལ། དང་པོ་འདིའི་ལོག་རྟོག་མ་དག་པའི་
གཟུང་འཛིན་གྱི་རྟོག་པ་དངོས་པོ་བདེན་པར་གྲུབ་པར་འཛིན་པའི་ཞེན་པ་ཅན་
གྱི་ངོར། སྣང་སྲིད་འཁོར་འདས་ཀྱི་ཆོས་རྣམས་ཆོས་ཅན་རྒྱུ་རིགས་གཅིག་པ་
ཡིན་ཏེ། སྟོང་ཉིད་ཀྱི་གདངས་སམ་རོལ་པ་ཡིན་པའི་ཕྱིར། དཔེར་ན་སངས་རྒྱས་
ལོངས་སྤྱོད་རྫོགས་པའི་སྣང་བ་བཞིན་ཞེས་འདི་ལ་ཁྱབ་པ་ནི་ཚད་མས་གྲུབ། ས་
ལ་སོགས་ནས་སྨྲོས་ཅི་དགོས་ཏེ་དེ་ཉིད་ཡིན། །ཞེས་པ་བཞིན། གཏན་ཚིགས་
སྒྲུབ་ན་ནང་པ་རྣམས་ཕྱི་པ་བཞིན་ནི་མི་འདོད་པས། སྣང་བ་སེམས་མ་དག་པ་
ལས་བྱུང་བར་འདོད་དགོས་ལ། སེམས་དེ་ལ་ཡང་ཕྲ་རགས་ཡོད་པར་ནི་འདོད་
དགོས་ལ། དེ་ཡང་སེམས་མེད་པའི་གནས་སྐབས་ན་ཡང་སེམས་ཡུལ་དང་
འཛིན་པ་མེད་པའི་ཕྲ་བ་ཞིག་ཀྱང་ཡོད་པར་འདོད་དགོས་ཏེ། རྣམ་འགྲེལ་ལས་
རྣམ་ཤེས་མིན་པའི་སོགས་སོ། །དེས་ན་ཡུལ་འཛིན་བྱེད་དུ་སྐྱེས་པའི་ཤེས་པ་མ་
དག་པ་ཡིན་ལ་དེ་དང་བྲལ་བ་ནི་དག་པར་འདོད་དགོས་པས་དེས་ན་རྒྱུ་མཚན་
གསུམ་གྱིས་ཡུལ་ཅན་དག་པ་ཞིག་ཡོད་པར་གྲུབ་ན་དེའི་ཡུལ་ཆོས་ཉིད་སྐྱེ་བ་
མེད་པ་ཡང་འགྲུབ་པས། མཐུན་དཔེ་ལའང་དཔེར་ན་བུམ་པ་བྱས་པ་དང་མི་རྟག་
པར་གྲུབ་ན་སྒྲ་ཡང་དེ་དང་མཚུངས་པར་གྲུབ་པ་བཞིན་འོག་མིན་གྱི་ལོངས་སྤྱོད་
298

དཔལ་གསང་བ་འདུས་པའི་རྫོགས་རིམ་རིམ་པ་ལྔ་པའི་སྙན་བརྒྱུད་ཀླུ་སྒྲུབ་ཞལ་ལུང༌།
སོགས་ཡེ་ཤེས་ཀྱི་གདངས་དང་རོལ་པ་ཡིན་པའི་མཐུན་དཔེ་གྲུབ་བོ། །གཉིས་
པ་ལ་ལོག་རྟོག་དེ་ལྟར་རྒྱུ་གཅིག་ན་སྣ་ཚོགས་སུ་སྣང་མི་རིགས་སོ་སྙམ་ན། དེ་
ལ་འདི་ལྟར་དག་མ་དག་གི་སྣང་བ་འདི་ཆོས་ཅན་སྣ་ཚོགས་སུ་འཆར་རུང་སྟེ།
གེ་ཨ་བཞིན་སྣ་ཚོགས་སུ་འཆར་རུང་བའི་ཕྱིར། དཔེར་ན་སྐྱུ་རུ་རའི་ས་བོན་
ཡི་
བཞིན། འོ་ན་དག་པ་དང་མ་དག་པའི་སྣང་བ་འདི་གང་ལས་འབྱུང་ན། དེས་རང་
ངོ་ཤེས་པ་དང་རང་རྩལ་ཤེས་པས་མྱང་འདས་ཀྱི་སྣང་བ་འབྱུང་ལ། དེ་མ་ཤེས་
པས་འཁོར་སྣང་འབྱུང་ངོ༌། །འདི་གཉིས་ཀྱི་ལམ་གྱི་གཞི་ལྟ་བ་བསྟན་ནས།
གསུམ་པ་བསྒོམ་པ་ལ། ལོག་རྟོག་རྒྱུན་རིང་བར་གོམས་ན་དེ་ལྟར་འབྱུང་རུང་
ངམ་སྙམ་ན། རྣམ་འགྲེལ་ལས། ཡུལ་སྟོང་ཉིད་དེ་རྟོགས་ནས་གོམས་ན་བདེ་
ཞེན་བཟློག་ནུས་སམ་ནུས་ན་ཕྱིར་མི་ལྡོག་གམ་སྙམ་པ་བཞིན་འདིར་ཡང་སྐུ་དང་
ཡེ་ཤེས་ཀྱི་རོལ་པ་དེ་གོམས་ནས་འདི་ལྟར་མ་དག་པའི་སྣང་ཞེན་འདི་བཟློག་
ནུས་སམ། ནུས་ན་ཕྱིར་མི་ལྡོག་གམ་སྙམ་པའི་རྟོག་ངོར། ཡེ་ཤེས་ཀྱི་རོལ་པ་འདི་
ཆོས་ཅན། ཁྱོད་ཇི་ལྟར་རྟོགས་ནས་གོམས་ན་ཁྱོད་ཇི་ལྟར་འབྱུང་ནུས་པའི་ཕྱིར།
དཔེར་ན་ཆབ་རོམ་ཆུར་ཞུ་བའི་ནུས་པའམ་བྱིན་རླབས་ཡོད་པའི་ཕྱིར། བཞི་པ་
ལ་གཏན་ཚིགས་དེ་རྣམས་ཚད་མ་གང་གིས་རྟོགས་དགོས་ཏེ། རྟོགས་མི་ནུས་སོ་
སྙམ་པ་ལ། ཡེ་ཤེས་ཀྱི་རོལ་པ་ཆོས་ཅན། དེ་ལྟར་རྟོགས་ནུས་ཏེ། འཕགས་པའི་
མངོན་སུམ་ཡིན་པའི་ཕྱིར། དཔེར་ན་ཆོས་དབྱིངས་མངོན་སུམ་རྟོགས་པ་བཞིན་
ནོ༑ ༑མངོན་སུམ་བཞི་པའི་འཕགས་པའི་མངོན་སུམ་འདི། ཡུལ་གྱི་གནས་ཚུལ་
ལ་ཞུགས་པའི་བློ་ཡིན་པའི་ཕྱིར་དང་དེ་ལྟར་དམིགས་པའི་བློ་ཉིད་ཀྱི་དྲི་མ་ཟད་
བྱེད་ཡིན་པའི་ཕྱིར་དང་། དེ་དང་ལྡན་པའི་གང་ཟག་དེ་ཉེས་ཟད་ཡིན་པའི་ཕྱིར་
299

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
ན༑ རྗེས་དཔག་ལོང་བ་བརྒྱུད་པ་ལྟ་བུ་མ་ཡིན་པར་མངོན་སུམ་ལ་གཏུགས་
དགོས་པའི་ཕྱིར་རོ། །འདི་ནི་འཕགས་ངོར་བཀོད་ན་གྲུབ་ཟིན་སྒྲུབ་པ་ལ་དགོས་
པ་མེད་ལ། གང་ལ་སྒྲུབ་ན་ལོག་རྟོག་ཅན་གྱི་ངོར་གཞན་འཕགས་པའི་མངོན་
སུམ་རྟགས་སུ་འགོད་དེ། དཔེར་ན་ཡུལ་མེ་ཏོག་ལྡན་གྱི་བྲག་རྫོང་ཆོས་ཅན།
ཤིང་ཤ་བ་མེད་དེ། ལྷས་སྦྱིན་གྱིས་མ་མཐོང་བའི་ཕྱིར་སོགས། གཞན་གྱི་མངོན་
སུམ་གཞན་ལ་རྟགས་སུ་འགོད་པ་ནི་ཚད་མ་སྤྱི་སྐད་ཡིན་པས་སོ། །དེ་ལ་སྟོང་
པའི་ཕྱོགས་དབུ་མ་འཇུག་པ་ལྟར་དུ་གཏན་ལ་ཕབ། སྣང་བ་སྐུ་དང་ཡེ་ཤེས་སུ་
གཏན་ཚིགས་ཆེན་པོ་བཞིས་གཏན་ལ་ཕབ་ནས་ད་རྐྱེན་འཇུག་པའི་མཚན་ཉིད་
བསྒོམས་པ་ལ་ལྟ་བ་གཏན་ལ་ཕབ་ནས་དེ་དང་མཐུན་པར་ལམ་རྗེས་སུ་བསྒོམ་
པ་ནི་རྙིང་མའི་ཁྱད་པར་གྱི་ཆོས་ཡིན་ལ། སྒོམ་པ་དེ་ལ་བཞི། སྟོང་ཆེན་ནམ་
མཁའི་རྣལ་འབྱོར། སྙིང་རྗེ་སྒྱུ་མའི་རྣལ་འབྱོར། ཕྱག་རྒྱ་གཅིག་པའི་རྣལ་འབྱོར།
ཕྱག་རྒྱ་སྤྲོས་བཅས་ཀྱི་རྣལ་འབྱོར་བཞི་ལས་འདི་ལ་གཞི་འབྲས་ཀྱི་དག་པ་དྲན་
པ་འདུས་པ་ལྟར་མི་སྦྱོར་ཏེ། དེ་ཉིད་ཆོས་སྐུ་དངོས་ཡིན་པ་དང་། འཆི་བ་ཡང་གློ་
བུར་རྟོག་བཏགས་ལས་འཆི་བའི་ཡིན་ལུགས་ཆོས་སྐུ་ལས་མ་འདས་པའི་ཕྱིར་
རོ༑ ༑དེས་ན་འདས་པ་དང་མ་འོངས་པའི་རྟོག་པས་མ་ཡིན་ད་ལྟའི་ཡེ་ཤེས་འཛིན་
པས་མ་བསླད་པའི་ངང་དུ་གཡོ་སོགས་ཉམས་དང་པོ་བཞི་མཐར་མ་ཕྱིན་པར་
བསྒོམས། དེ་ནས་སྙིང་རྗེ་སྒྱུ་མ་ལ་ཚིག་གི་ནུས་པས་དོན་གཉིས་སྟོན་ཏེ། ཀ་རུ་
ན་ཞེས་པས་བདེ་འགོགས་ཏེ་ཟག་བཅས་ཀྱི་བདེ་བ་འཇོག་པའི་ཡེ་ཤེས་དེ་ལ་
སྙིང་རྗེའི་སྒྲ་འཇུག་པས་འདིར་དང་པོ་ཆོས་ཐམས་ཅད་ཆོས་ཉིད་སྟོང་པ་ཉིད་
ཡིན་པའི་གནད་ཀྱིས་ཆོས་ཅན་སྣང་བ་ཡེ་ཤེས་ཀྱི་རོལ་པར་དག་པ་སྒྱུ་མ་ལྟ་་བུ་
300

དཔལ་གསང་བ་འདུས་པའི་རྫོགས་རིམ་རིམ་པ་ལྔ་པའི་སྙན་བརྒྱུད་ཀླུ་སྒྲུབ་ཞལ་ལུང་།
ལའང་གཡོ་སོགས་བཞིས་རྫོགས་པར་བསྒོམ། རྗེས་ཐོབ་ན་སྙིང་རྗེ་དངོས་
ལའང་རྩལ་སྦྱང་། དེ་ནས་ཕྱག་རྒྱ་གཅིག་པ་ལ་ཡང་དེ་བཞིན་ཉམས་དང་པོ་བཞི་
རྫོགས་པར་བསྒོམ་འདི་ལ་རྣམ་པ་གསལ་བ་དང་ང་རྒྱལ་བརྟན་པ་དང་ཁྱད་པར་
དུ་རྣམ་དག་དྲན་པ་ལ་འབྲས་བུའི་དག་པ་མར་སྦྱར་བ་མ་ཡིན་པར་གཞིའི་གནས་
ཚུལ་གྱི་དག་པ་སྦྱར་ནས་དྲན་པ་དགོས། འདིས་ཚོགས་ལམ་རྫོགས་སྤྲོས་བཅས་
འདིས་སྟེང་ནས་ཉམས་སྔ་མ་གསུམ་པོ་ཡང་མཐར་ཕྱིན་པར་བྱེད་པ་ཡིན་པས་
མཐར་ཕྱིན་ལ་གནས་སྐབས་དང་མཐར་ཐུག་པ་གཉིས་ལས་འདི་ཕྱི་མ་དེ་ཡིན་
ནོ༑ ༑འདི་སྦྱོར་ལམ་གྱི་མགོ་ཡིན་ནོ། །མཐར་ཕྱིན་པ་འདི་ལ་ཁུག་པ་གསུམ་སྟེ་
ཚོགས་ལམ་ན་གནས་སྐབས་ཐོས་པ། སྦྱོར་ལམ་ན་བསམ་པ་དང་། དེས་ཡན་
ཆད་ལ་བསྒོམ་པའི་ཉམས་མཐར་ཕྱིན་པ་ཡིན་ནོ། །དེས་ན་བསམ་ཡས་ལྷུན་གྲུབ་
ཀྱི་བར་དུ་ཉམས་སྔ་མ་བཞི་རྫོགས་ནས་ཟླ་དྲུག་སྤོག་ཆོག་དང་བཅས་པ་འདི་
སྦྱོར་ལམ་གྱི་མཐར་ཕྱིན་བར་དུ་གོམས་དགོས་ལ། དུས་འཁོར་དང་མི་འདྲ་སྟེ།
འདིས་སེམས་དབེན་ནི་སེམས་མི་རྟོག་པར་བཞག་པ་ཙམ་ལས་དེའི་རྒྱུན་སངས་
རྒྱས་ཀྱི་བར་དུ་གོམས་དགོས་པ་ཞིག་མ་ཡིན་ཏེ། གནས་སྐབས་ཀྱི་དགོས་པའི་
ཕྱིར་དང་ལྷ་སྐུར་ཡང་དབུ་མར་སྲོག་འཛིན་པའི་སྟོབས་ལས་ཤར་བ་དེ་གོམས་པ་
ལས་མེད་ལ་འདིར་དང་པོ་ལྟ་བས་སྣང་བ་ཡེ་ཤེས་ཀྱི་རོལ་པ་དང་དེ་ལྷ་སྐུར་
གཏན་ལ་འབེབས་སོ། །གཉིས་པོ་དང་། དེ་ལས་ལྷ་སྐུར་གོམས་པ་འདིས་མ་
དག་པའི་སྣང་ཞེན་བཟློག་ནས་ལྷ་སྐུའི་དག་འཛིན་ཡང་འབྱུང་སླ་བའི་ཕྱིར་ཕྱག་
རྒྱའི་ལམ་འདི་ཡང་དང་པོ་ལྟ་བ་རྟོགས་པ་དེ་བོགས་དབྱུང་བ་དང་ལམ་གྱི་ཡན་
ལག་ཙམ་དུ་ལས་གཙོ་བོ་མ་ཡིན་ལ། དེ་ནས་མཐོང་ལམ་དུ་འཕོས་ནས་ཡུལ་
301

ཀཿཐོག་ཀུན་མཁྱེན་ངག་གི་དབང་པོའི་གསུང་འབུམ་བཞུགས་སོ།།
དང་ཡུལ་ཅན་རོ་གཅིག་པར་རྟོགས་པ་དང་མཉམ་དུ་ཡེ་ཤེས་ཀྱི་གདངས་ཀྱི་ལྷ་
སྐུ་དངོས་གནས་པ་གྲུབ་ནས་རྗེས་ཐོབ་ཕན་ཆད་དུ་བསམ་ཡས་ལྷུན་གྲུབ་ཀྱི་
དཀྱིལ་འཁོར་དུ་ཤར་ནས་ལྷ་སྐུ་དངོས་གནས་པའི་བྱ་བ་བྱེད་པ་ཡིན་ལ། དེ་ལ་
ནང་སྙིགས་མའི་ལུས་ཡེ་ཤེས་སུ་དྭངས་པ་ཚེ་དབང་དང་། མ་དྭངས་པ་རྣམ་སྨིན་
ལས་སྤངས་རྟོགས་ལ་ཁྱད་པར་ཅུང་ཟད་ཙམ་ཡང་མེད་ལ་འདིས་སྒྲིབ་པ་སྤོང་ཚུལ་
རྫོགས་ཆེན་ལྟར་རོ། །འོ་ན་ཡེ་ནས་ཡེ་ཤེས་ཀྱི་རོལ་པ་ལྷ་སྐུར་ཤར་བ་ཡིན་ལ།
དང་པོ་གོ་བས་འགྲུབ་པའམ་ཡང་ན་སངས་རྒྱས་ཀྱི་སར་ལས་མི་འགྲུབ་བོ་སྙམ་
ན༑ དང་པོས་ནི་མ་ཡིན་ཏེ་གོ་བ་ཙམ་ལས་མྱོང་བས་མ་རྟོགས་པའི་ཕྱིར་དང༌། ཕྱི་
མ་མི་དགོས་ཏེ། ཆོས་ཐམས་ཅད་ཀྱི་གནས་ལུགས་ཡིན་པའི་ཕྱིར་མཐོང་ལམ་
མངོན་སུམ་རྟོགས་པ་འདིར་གྲུབ་པ་ཡིན་ནོ། །ས་གཉིས་པ་ནས་བཅུ་པའི་བར་
ཕྱག་ཆེན་དང་། རྒྱུན་མཐར་སྒོ་ལྔ་ཡིད་ཉོན་དང་བཅས་པ་གནས་འགྱུར་ནས་
ཀུན་གཞིའི་སྒྲིབ་པ་ཙམ་མ་སྤངས་པའི་སྐབས་ལྷུན་གྲུབ་རིག་འཛིན་ཞེས་འབད་
པ་མེད་པའི་ཕྱིར། དེས་སངས་རྒྱས་སྐུ་ལྔ་ལྷུན་གྲུབ་ཀྱི་འབྲས་བུ་མི་སློབ་ལམ་ལ་
སྦྱོར་བ་ཡིན་ནོ། ། ༈ བདེ་ཆེན་ཀུན་ཏུ་བཟང་པོ་ལ་ཕྱག་འཚལ་ལོ། །
མ་ཧྭ་དང་ཨ་ནུའི་ཁྱད་པར་ནི། མ་ཧཱ་ཡོ་ག་ཞེས་པ་སྤྲོས་པའི་ཐེག་པ་ཞེས། སྣང་
བ་ཡེ་ཤེས་དང་ཡེ་ཤེས་ལྷར་སྐུར་ལྟ་ཞིང་བསམ་ཡས་ལྷུན་གྲུབ་ཀྱི་བར་དུ་གོམས་
དགོས་ལ་འདིར་རྒྱུ་གཅིག་པའི་གཏན་ཚིགས་ཀྱིས་སྣང་བ་ཡེ་ཤེས་ལས་ལྷ་སྐུར་
གཏན་ལ་མི་འབེབ་སྟེ། མདོར་ན་ཟབ་རྒྱས་ཀྱི་ལམ་གཉིས་ཀྱི་གཞི་སྣང་སྟོང་
།
གཉིས་ཀྱི་ཕྱོགས་གཙོ་བོ་གཏན་ལ་འབེབས་པའི་ཕྱིར། འདི་གཉིས་གཅིག་
གཅིག་ལ་ལམ་སྣོན་མ་ཡང་བཏབ་དགོས་ལ་དགོངས་པ་ཨ་ཏིར་གནས་པའི་ཕྱིར་
།
302

དཔལ་གསང་བ་འདུས་པའི་རྫོགས་རིམ་རིམ་པ་ལྔ་པའི་སྙན་བརྒྱུད་ཀླུ་སྒྲུབ་ཞལ་ལུང༌།
རོ༑ ༑དེས་ན་ཨ་ནུ་རང་ལམ་གྱི་གཏན་ཚིགས་བཞིའི་མིང་ལས་གཞན་སྣང་བ་
སེམས་ཀྱི་ལུང་། སྲིད་པ་ཡེ་ཤེས་ཀྱི་ལུང་། འབྱུང་བ་རོལ་བའི་ལུང་གསུམ་
གསུངས་ཀྱང་དོན་ལ་རྒྱུ་གཅིག་པ་འདི་ཡིན་ནོ། །སྒོམ་པ་ལ་ཡང་ཏིང་འཛིན་
གསུམ་དང་མངོན་བྱང་ལྔའི་སྒྲ་ལས་ཕྱག་རྒྱ་སྤྲོས་བཅས་གཙོ་བོར་མི་བྱེད་པའི་
ཕྱིར་ལས། གཞན་ལམ་གནད་ལ་མ་ཧཱ་ལྟར་ཡེ་ཤེས་སུ་ལྟ་བ་ལས་ལྷའི་སྤྲོས་པ་
གཙོ་བོར་མི་བྱེད་པས་འཕགས་ལ་རྫོགས་ཆེན་ལྟར་སྤྲོས་མེད་གཙོ་བོར་མི་བྱེད་
པས་དེ་ལས་ཅུང་ཟད་དམན་པའོ། །གཞན་རྫོགས་པ་ཆེན་པོ་ནི་གོ་སླའོ། །སཱ་མཱ་
ཡཱ༑ རྣམ་མང་གདམས་པའི་བཅུད་ཀྱིས་ལེགས་མྱོས་པའི། །རིགས་པའི་སྦྲང་ཆུང་
གསེར་གྱི་གཤོག་པ་ཅན། །ཟབ་ཡངས་རྒྱུད་སྡེའི་གནས་ལ་གང་བསྒྱུར་བའི། །
འཕྲུལ་གྱིས་གླུ་དབྱངས་ལེན་ལ་མི་དགའ་སྙམ། །ཞེས་སྔགས་བཙུན་པདྨའི་མིང་
གིས་བསྒྱུར་བྱང་དུ་བྲིས་པས་འགྲོ་ཀུན་ཀུན་ཏུ་བཟང་པོའི་ས་ལ་ལྷུན་གྱིས་གྲུབ་
པའི་རྒྱུར་གྱུར་ཅིག །མངྒ་ལམ། །

303